**Приложение № 15.1**

**П Р О Т О К О Л**

**от обществено обсъждане на проектобюджета на Община Разград за 2018 г.**

Днес, 12.01.2018 г., от 10,00 ч. в зала 102 на Община Разград в изпълнение на чл.84, ал.6 от Закона за публични финанси и чл.21 от Наредба № 15 за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на общинския бюджет, се проведе обществено обсъждане на проектобюджета на Община Разград за 2018 година.

Присъстваха 49 човека – общински съветници, заместник-кметовете на Община Разград, кметове на кметства, служители на Общинска администрация, второстепенни разпоредители с бюджет, медии и граждани.

Д-р Валентин Василев, кмет на Община Разград, запозна присъстващите с основните параметри на проекта за бюджет за 2018 година, приоритетите заложени при неговото изпълнение, подхода при формиране на приходната и разходна част в него и отбеляза, че към настоящият момент Община Разград няма намерение да поема нов общински дълг.

След презентацията на проектобюджет 2018, д-р Василев даде думата на присъстващите за изказвания, предложения и въпроси.

* **Г-н Мануел Василев**, директор на ППМГ „Акад.Никола Обрешков“ - Какви средства са планирани за двете училища: ППМГ „Акад.Никола Обрешков и СУ „Христо Ботев“ във връзка с преместване на гимназията в сградата на СУ „Хр.Ботев“?

**Д-р Валентин Василев,** кмет на Община Разград - за двете училища са планирани да бъдат отпуснати по 50 х.лв.

* **Г-н Красимир Харалампиев**, гражданин – бюджетът е обща рамка, но в началото в приоритетите не става въпрос за културата Има дисбаланс между материална и духовна част, следва да се балансира. Има ли предвидени средства за дорезтаврация на Момина чешма и за доизграждане на липсващи елементи на паметника на Кирил и Методий?

**Д-р Валентин Василев,** кмет на Община Разград – в бюджета са заложени 6 х.лв. за ремонт, поддържа и подобряване на паметници на културата, 10 х.лв. за разкопки, 5 х.лв. за Художествената галерия и 5 х.лв. за читалищата.

**Г-жа Галина Георгиева-Маринова,** заместник-кмет на Община Разград – за читалищата са предвидени 5 х.лв. като дофинансиране, които ще се използват на проектен принцип и ще бъдат разпределени от комисия – за ремонти и дейности, които са належащи. За радио Разград са предвидени 2 х.лв. допълнително за осъвременяване и развитие на радио програмите.

**Г-н Красимир Харалампиев**, гражданин – Благодаря!

* **Г-н Наско Анастасов**, общински съветник от ГЕРБ – предвидени ли са в бюджета средства за решаване на проблема с кръстовището до автогарата?

**Д-р Валентин Василев,** кмет на Община Разград – няма предвидени средства, но кръстовището до автогарата е кризисно място и трябва да решим проблема.

**Г-н Николай Мечев,** гражданин – от 5 години поставя въпроси за двата моста и улиците в село Благоево. За онагледяване на казаното г-н Мечев предостави снимков материал. Мостът е възстановен, но има нужда от ремонт на пътя, който ще струва около 40-45 х.лв. по негови изчисления Настоявам да се отделят пари, ако трябва поетапно. Постави въпроси за планираните средства в бюджета за: канализацията в село Недоклан; кучкарника; хале в Бизнес зона „Перистър“ и за съотношенията за изхарчените средства между села и град.

Изказа похвала за извършените ремонти на междублоковите пространства.

**Д-р Валентин Василев,** кмет на Община Разград – парапетите на моста са възстановени, кметовете на населени места преоритизират средствата за селата. Те дават становище къде следва да се разходват средствата, отпуснати за текущи ремонти в селото. По мостовете минава селскостопанска техника, която допълнително утежнява ситуацията. Като пример давам пътят за село Мортагоново, който асфалтирахме това лято и вече е с нарушено покритие от преминаването на селскостопанска техника.

Остатъци от средства за селата към момента няма.

Кучкарник – средствата ще се увеличават във връзка с постоянни проверки от институции, НПО, оплаквания от ухапани граждани. Общината се е превърнала във въжеиграч между всички тях. В момента започна изграждане на кастрационен център и за да бъде законен следа да осигурим средства за трима ветеринари и персонал. Проблемът не е по силите на Общината – няма национална програма за решаване на проблема. Не се отчита факта с разнасянето на болести, ехинококоза и други паразитни заболявания.

**Г-жа Галина Георгиева-Маринова,** заместник-кмет на Община Разград – за село Благоево капиталовите разходи са малко. Средствата за тях идват от събраните данъци и такси. Събираемостта по селата е различна – в село Благоево: данък недвижими имоти – 70% или 4400 лв., такса битови отпадъци – 71% или 19 934 лв., общо 24 х.лв. Вие сам казахте, че ремонтът ще струва 40-45 х.лв. Понеже направихте съпоставка на жителите в града и селата - събраните средства за град Разград са 3 863 х.лв., за селата 561 х.лв. Следва селските кметове и населението да си плащат данъците, за да имат претенции.

Канализация в село Недоклан – Община Разград има предписание от РИОСВ, което е от три години във връзка с това, че при дъжд се събира вода в дерето и къщите се наводняват.

Бизнес зона „Перистър“ – има проявен интерес за наемане на халета с голяма площ.Изграждането на такова хале ше доведе до допълнителни приходи в Общината, с които ще се задоволят нарасналите нужди на населението.

**Г-н Николай Мечев,** гражданин – имах предвид за капиталовите разходи за кучетата, а не за дейността. От 47 години не е правен никакъв ремонт, не са отделяни средства. Преди няколко години чужденец купи 3-4 къщи, след като дойде и си окаля джипа, повече не го видяхме, изостави ги. Мостовете са на по-високо ниво, трябва са се изравнят с пътя. Надеждата умирала последна.

* **Г-жа Теодора Христова**, гражданин – необходимо е да се направи тротоар от кръстовището на ул. „Княз Борис“ и ул. „Добруджа“ в град Разград в посока ЖП гара. Проблема съм превърнала в моя лична кауза с обществено значение: Живот и здраве за всички, които ползват спирката – работещи и ученици. Имам писмо и получен отговор от Община Разград, че ще се планират средства в бюджета. Моля, настоявам и умолявам да отделите някакви средства. Има нужда да се поставят още две улични осветителни тела край спирката.

**Г-жа Галина Георгиева-Маринова,** заместник-кмет на Община Разград – проблемът е известен, необходимо е проектиране затова през 2017 година не е направен тротоара. Ще направим всичко възможно в рамките на отделените 99 х.лв. за тротоари да се случи поне частично.

* **Г-н Иван Димитров**, гражданин – поставена ми е задача от група граждани за следното: сградата на Дом на армията е опасна, да се обезопаси. Наясно сме с разликата в собствеността.

**Д-р Валентин Василев,** кмет на Община Разград – Община Разград изпрати писмо до Министерство на отбраната да бъде предоставена сградата на Общината, но получихме отказ.

**Г-жа Галина Георгиева-Маринова,** заместник-кмет на Община Разград – сградата е паметник на културата, държавна собственост, не е в правомощията на Община Разград.

**Г-н Иван Димитров**, гражданин – решението е да бъде поставена мрежа.

* **Г-н Тодор Мадолев,** директор на ТМЦ Разград – Да се потърсят средства за съфинансиране на проекти.
* **Г-н Емил Гиздов**, кмет на село Гецово – по отношение на събираемостта на приходите колко са за село Гецово?

**Г-жа Галина Георгиева-Маринова,** заместник-кмет на Община Разград – данък сгради 76%, ТБО – 83%.

**Г-н Емил Гиздов**, кмет на село Гецово – през 2017 година имаше избори в село Гецово, и не можеше данъците да се внасят в селото, а в Разград. През 2018 година ще се вземат мерки за по-добра събираемост. Бюджетът на село Гецово е по-голям от другите села, за която благодаря, най-голям е разхода за чистота. Да се вземе предвид, че зимата няма отпадъци и да се събира два пъти, а средствата да се пренасочат за ремонт на улици.

**Г-жа Галина Георгиева-Маринова,** заместник-кмет на Община Разград – не могат да се пренасочват средства от чистотата в ремонт на улици. Кметът на населеното място подава броя на контейнерите и честота на събиране на отпадъците, през 2018 година Вие ще подадете тази информация.

Д-р Валентин Василев, кмет на Община Разград, благодари на присъстващите и закри обсъждането на проекта за бюджет за 2018 година.

**12.01.2018 г. Протоколчик:**

**/Ива Войкова/**